གསར་དུ་བསྒྲགས་པའི་དྲྭ་རྒྱ་དོ་དམ་གྱི་སྒྲིག་སྲོལ་དེའི་དོན་ཚན་དགུ་བའི་ནང་།དྲྭ་རྒྱ་འགྲེམས་སྤེལ་ལས་ཁུངས་ཀྱི་འགན་ལེན་མི་སྣ་དེ་ངེས་པར་དུ་རྒྱ་ནག་ནང་གཏན་སྡོད་ཀྱི་རྒྱ་ནག་གི་མི་སེར་ཡིན་དགོས་ཞེས་དང་།དེ་བཞིན་དོན་ཚན་བཅུ་པའི་ནང་།ཕྱི་རྒྱལ་དང་མ་རྩ་མཉམ་བཞག་གིས་བདག་གཉེར་དང་།ཕྱི་རྒྱལ་དང་མཉམ་ལས་བདག་གཉེར།ཕྱིའི་མ་རྩས་བདག་གཉེར་བྱེད་པའི་ལས་ཁུངས་དག་གིས་དྲྭ་རྒྱ་འགྲེམས་སྤེལ་བྱས་མི་ཆོག་ཅེས་གཏན་འབེབས་བྱས་པའི་མ་ཚད།སྒྲིག་སྲོལ་དང་མཐུན་པའི་དྲྭ་རྒྱ་འགྲེམས་སྤེལ་བྱེད་མཁན་དག་གིས་གལ་ཏེ་ཕྱིའི་མ་རྩ་ཡང་ན་མཉམ་ལས་ལས་ཁུངས་དག་དང་དྲྭ་རྒྱ་འགྲེམས་སྤེལ་ལས་དོན་མཉམ་ལས་བྱེད་འདོད་ཡོད་ཚེ།ལས་དོན་མ་སྤེལ་བའི་སྔོན་དུ་ངེས་པར་དུ་གསར་འགྱུར་འགྲེམས་སྤེལ་ཀུན་ཁྱབ་རླུང་འཕྲིན་ལས་ཁང་ལ་ཆོག་མཆན་ཞུ་དགོས་ཞེས་བཀོད་ཡོད་པ་རེད།དེ་བཞིན་ཞབས་ཞུ་འཕྲུལ་ཆས་དང་གསོག་འཇོག་འཕྲུལ་ཆས་དག་ངེས་པར་དུ་རྒྱ་ནག་ནང་ཁུལ་དུ་འཇོག་དགོས་ཞེས་ཀྱང་བཀོད་ཡོད་པ་རེད།